ET Euroopa Liidu Teataja L 54/8

KOMISJONI RAKENDUSMÄÄRUS (EL) 2017/359,

28. veebruar 2017,

millega muudetakse rakendusmäärust (EL) nr 540/2011 seoses toimeaine oksüfluorfeeni heakskiitmise tingimustega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud valikut ja artikli 78 lõiget 2

ning arvestades järgmist:

(1) Komisjoni rakendusmäärusega (EL) nr 798/2011 (2) kiideti kooskõlas määrusega (EÜ) nr 1107/2009 heaks toimeaine oksüfluorfeen tingimusel, et asjaomased liikmesriigid tagavad, et taotleja, kelle taotlusel oksüfluorfeen heaks kiideti, esitab kinnitava lisateabe viie konkreetse aspekti kohta, millest üks on seotud toimeainest, metaboliitidest RH-45469, MW 306, MW 347 ja MW 274 ning määramata metaboliidist Deg 27 tuleneda võiva riskiga veeorganismidele.

(2) 2012. aasta 29. juunil ja 15. detsembril esitas taotleja selle nõude täitmiseks referentliikmesriigile Hispaaniale lisateabe selle esitamiseks ettenähtud ajavahemiku jooksul.

(3) Hispaania hindas taotleja esitatud lisateavet. 14. juulil 2014 esitas Hispaania oma hinnangu esialgse hindamisaruande lisandina teistele liikmesriikidele, komisjonile ja Euroopa Toiduohutusametile (edaspidi „amet“).

(4) Liikmesriikide, taotlejate ja ametiga konsulteeriti ning neil paluti esitada märkusi referentliikmesriigi hinnangu kohta. Amet avaldas oksüfluorfeeni käsitleva konsultatsiooni tulemusi kokkuvõtva tehnilise aruande 6. novembril 2014 (3).

(5) Komisjon pidas ametiga konsultatsioone teatavate valdkondade hindamise üle. Amet esitas oma järeldused oksüfluorfeeni riskihindamise kohta 28. juulil 2015 (4). Liikmesriigid ja komisjon vaatasid esialgse hindamisaruande, selle lisandi ning ameti järeldused läbi alalises taime-, looma-, toidu- ja söödakomitees ning 24. jaanuaril 2017 vormistati komisjoni lõplik läbivaatamisaruanne oksüfluorfeeni kohta.

(6) Komisjon palus taotlejal esitada oksüfluorfeeni käsitleva läbivaatamisaruande kohta oma märkused.

(7) Komisjon võttis arvesse, et esitatud lisateabe kohaselt kujutavad lähteaine ja selle metaboliidid MW 347 ja Deg 27 veeorganismidele suurt riski.

(8) Komisjon leidis et nõutud kinnitavat lisateavet ei ole täies ulatuses esitatud ning järeldas, et veeorganismidele avalduvat suurt riski, mis tuleneb kokkupuutest oksüfluorfeeni ja selle metaboliitidega MW 347 ja Deg 27, saab välistada üksnes täiendavate piirangute kehtestamisega.

(9) Selleks et vähendada veeorganismide kokkupuudet toimeainega, on seega asjakohane veelgi piirata kõnealuse toimeaine kasutamistingimusi ning võtta konkreetsed riski vähendamise meetmed, et kõnealuseid liike kaitsta.

(10) Seepärast tuleks komisjoni rakendusmääruse (EL) nr 540/2011 (5) lisa vastavalt muuta.

(11) Liikmesriikidele tuleks anda aega oksüfluorfeeni sisaldavate taimekaitsevahendite lubade muutmiseks või tühistamiseks.

(12) Kui liikmesriigid annavad oksüfluorfeeni sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik lõppema hiljemalt 21. juuniks 2018.

(13) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Rakendusmääruse (EL) nr 540/2011 muutmine

Rakendusmääruse (EL) nr 540/2011 lisa muudetakse vastavalt käesoleva määruse lisale.

Artikkel 2

Üleminekumeetmed

Kooskõlas määrusega (EÜ) nr 1107/2009 muudavad liikmesriigid vajaduse korral toimeainena oksüfluorfeeni sisaldavate taimekaitsevahendite kehtivaid lube või tühistavad need 21. juuniks 2017.

Artikkel 3

Ajapikendus

Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, on võimalikult lühike ja lõppeb hiljemalt 21. juunil 2018.

Artikkel 4

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 28. veebruar 2017 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) Komisjoni 9. augusti 2011. aasta rakendusmäärus (EL) nr 798/2011, millega kiidetakse heaks toimeaine oksüfluorfeen vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa ja komisjoni otsust 2008/934/EÜ. (ELT L 205, 10.8.2011, lk 9).

(3) EFSA (Euroopa Toiduohutusamet), 2014. „Technical report on the outcome of the consultation with Member States, the applicant and EFSA on the pesticide risk assessment of confirmatory data for oxyfluorfen“ (Liikmesriikide, taotleja ja Euroopa Toiduohutusametiga peetud konsultatsiooni tulemuste tehniline aruanne seoses oksüfluorfeeni pestitsiidina kasutamise riskihindamiseks esitatud kinnitavate andmetega). EFSA supporting publication 2014:EN-686. 40 lk

(4) „Conclusion on the peer review of the pesticide risk assessment of confirmatory data submitted for the active substance oxyfluorfen“ (Järeldused vastastikuse eksperdiarvamuse kohta, milles käsitletakse toimeaine oksüfluorfeeni pestitsiidina kasutamise riskihindamist kinnitavate andmete alusel). EFSA Journal 2015; 13(8): 4205, 45 lk doi: 10.2903/j.efsa.2015/4205.

(5) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).